Neuradni čistopis

142. Uradni list RS, št. 142/2004 z dne 30.12.2004, 39. Uradni list RS, št. 39/2006 z dne 13.04.2006
6322. Pravilnik za vrednotenje programov organizacij in društev na področju socialno-humanitarnih dejavnosti, Stran 16969.
1755. Pravilnik o spremembi Pravilnika za vrednotenje programov organizacij in društev na področju socialno-humanitarnih dejavnosti, Stran 4311.


Na podlagi zakona o lokalni samoupravi (Uradni list RS, št. 72/93, 57/94, 14/95, 26/97, 70/97, 10/98, 74/98 in 70/00) in 18. člena statuta Občine Vojnik (Uradni list RS, št. 82/98, 68/02) je Občinski svet občine Vojnik na 16. seji dne 22. 12. 2004 in na 25. seji dne 22. 2. 2006 sprejel

P R A V I L N I K 
za vrednotenje programov organizacij in društev na področju socialno-humanitarnih dejavnosti
I. SPLOŠNE DOLOČBE

1. člen

Ta pravilnik določa dodeljevanje finančnih sredstev za izvajanje neprofitne in prostovoljne dejavnosti izvajalcev na področju humanitarno-socialnih dejavnosti, ki ne sodijo v zakonsko obvezo, predstavljajo in zagotavljajo pa specifične socialne potrebe občanom, društvom interesnih in stanovanjskih dejavnosti občanov, njihovih združenj in zvez (v nadaljevanju: izvajalcev). 
Predmet tega pravilnika je delitev finančnih sredstev, ki jih na osnovi sprejetih programskih nalog izvajalcem zagotavlja Občina Vojnik iz sredstev proračuna. 
V pravilniku so opredeljeni tudi: 
– opravila in postopki, ki jih v posameznih fazah postopka opravlja občinska uprava, 
– dejanja, ki jih morajo v posameznih fazah postopka opraviti predlagatelji in izvajalci programov za sofinanciranje socialno-humanitarnih dejavnosti, 
– dokumentacija, ki se uporablja v postopku, ki ga ureja ta pravilnik.

2. člen

Sredstva, ki se razdelijo na podlagi tega pravilnika niso namenjena za sofinanciranje: 
– programov, ki jih posamezni izvajalci izvajajo kot redne programe (zakonska ali pogodbena obveznost), 
– investicij v prostore društev.

II. KRITERIJI ZA IZBOR IZVAJALCEV PROGRAMOV
3. člen

Izvajalci, ki se sofinancirajo na podlagi tega pravilnika so lahko: 
– javni zavodi, ustanove in pravne osebe, registrirane za opravljanje dejavnosti na področju socialnega varstva; 
– društva na področju zdravstva in socialnega varstva, registrirana v skladu z zakonom o društvih (Uradni list RS, št. 60/95, 49/98 in 89/99) ter društva na področju humanitarne dejavnosti; 
– prostovoljne in neprofitne organizacije, ki delujejo na področju socialnega in zdravstvenega varstva ter humanitarne organizacije in imajo v svojih programih elemente socialne skrbi in skrbi za zdravje občanov oziroma svojih članov;

4. člen

Posebni pogoji, ki jih morajo izpolnjevati izvajalci programov: 
– da imajo sedež v občini ali izvajajo dejavnost na območju občine oziroma ne glede na sedež, če je program dela zastavljen tako, da aktivno vključuje občane Občine Vojnik; 
– da imajo zagotovljene kadrovske in organizacijske pogoje za uresničevanje načrtovanih dejavnosti; 
– da imajo urejeno evidenco o članstvu; 
– da vsako leto Odboru za družbene dejavnosti redno dostavljajo poročila o realizaciji programov in plan aktivnosti za prihodnje leto;
III. POSTOPEK ZA IZBOR PROGRAMOV
5. člen

Programi se izberejo na podlagi javnega razpisa, ki se objavi v občinskem glasilu Ogledalo in Uradnem listu RS. 
Strokovno-organizacijska in administrativno–tehnična opravila v zvezi z izvedbo postopka javnega razpisa opravlja pristojen občinski organ, vsebinsko pa Odbor za družbene dejavnosti.

6. člen

Javni razpis mora vsebovati: 
– navedbo naročnika, 
– pogoje, ki jih morajo izpolnjevati ponudniki, 
– navedbo, da gre za izbiranje programov s področja socialnega, humanitarnega in zdravstvenega varstva, 
– okvirno vrednost finančnih sredstev, 
– zahtevano dokumentacijo, 
– rok za prijavo, 
– informacijo o razpisni dokumentaciji, 
– kontaktno osebo naročnika.

7. člen

Odbor za družbene dejavnosti pripravi izbor programov oziroma predlog razdelitve razpoložljivih sredstev, ki jih določi občinski svet v proračunu občine.

8. člen

Po potrditvi predloga na odboru za družbene dejavnosti izda občinska uprava sklep o sofinanciranju programov s področja socialnega varstva.

IV. MERILA ZA IZBOR PROGRAMOV
9. člen

Odbor za družbene dejavnosti oceni program glede na vsebino posameznih dejavnosti, pestrost programa, množičnost vključevanja, sodelovanje organizacije z okoljem, odmevnost programov, ki jih izvaja v širši okolici.

10. člen

Komisija pri izboru programov in projektov za sofinanciranje upošteva naslednja merila in kriterije: 
– program je usmerjen v preprečevanje, lajšanje ali zmanjševanje socialnih stisk posameznikov ali skupin občanov, ima postavljene jasne cilje in izhaja iz potreb članov oziroma drugih uporabnikov, izvajanje programa pa je v interesu Občine Vojnik, 
– program omogoča udeležencem lažje komuniciranje z okoljem (za primere, ko telesna okvara ali invalidnost onemogoča posamezniku, da bi se samostojno in enakovredno vključeval v vsakdanje življenje), 
– reference izvajalca – program se izvaja že daljše časovno obdobje oziroma izvajalec predlaganega programa že več let uspešno deluje na območju občine, 
– realnost programa – metode dela, strokovna ravnanja in druge aktivnosti v programu zagotavljajo dosego zastavljenega cilja, 
– program je namenjen pomoči družinam in posameznikom izven organizacije, 
– program vsebuje organizacije predavanj, delavnic in druga izobraževanja za člane ali širšo okolico, 
– program dopolnjuje dejavnosti javnih zavodov oziroma vsebuje elemente javnih služb s področja socialnega varstva, 
– sodelovanje prostovoljcev o izvajanju programa (možnost vključevanja prostovoljcev in njihovega usposabljanja), 
Za izpolnjevanje posameznega pogoja se dodeli programu do 10 točk.

11. člen

Posebej se dodelijo točke glede na število članov oziroma predvideno udeležbo: 
a) do 20 članov – 5 točk, 
b) od 20 do 40 članov – 10 točk, 
c) več kot 40 članov – 15 točk, 
Upoštevajo se člani oziroma udeleženci, ki so občani Občine Vojnik.

12. člen

Posamezni program, katerega izvedba je v posebnem interesu občine, se lahko dodatno točkuje v višini do 80% doseženih točk.
13. člen

Sredstva za posamezne programe se razdelijo glede na: 
– doseženo število točk, 
– višino razpoložljivih proračunskih sredstev, 
– vrednost predloženega programa.

V. KONČNE DOLOČBE

14. člen

Izvajalci programov so dolžni izvajati programe v skladu s tem pravilnikom in le za namene, kot so jim bili opredeljeni v pogodbi. 
Občina Vojnik lahko od izvajalcev programov zahteva vsa dokazila in podatke, ki so potrebni za ovrednotenje izvajanja dogovorjenih projektov in programov. 
Kolikor Občina Vojnik ugotovi nenamensko porabo sredstev s strani izvajalca, se financiranje ali sofinanciranje takoj ustavi, že prejeta sredstva pa mora izvajalec vrniti v občinski proračun skupaj z zakonsko predpisanimi obrestmi. 
Izvajalec, ki krši določila tega člena ne more kandidirati na naslednjem javnem razpisu.

15. člen

O sofinanciranju programov, ki so bili prijavljeni po preteku roka, navedenega v javnem razpisu, se odloča samo, če so za razpisano obdobje na voljo še nerazporejena namenska proračunska sredstva in pod pogojem, da izvajalec izpolnjuje pogoje določene s tem pravilnikom, v nasprotnem primeru pristojen občinski organ vlogo zavrne.

16. člen

Z uveljavitvijo tega pravilnika preneha veljati obstoječi sistem sofinanciranja organizacij in društev na področju socialno – humanitarnih dejavnosti v Občini Vojnik. 
Spremembe in dopolnitve tega pravilnika se uveljavljajo po enakem postopku, kot velja za njihov sprejem. Pravilnik začne veljati naslednji dan po objavi v Uradnem listu RS.

